text: হাজীগঞ্জে সামাজিক দূরত্ব নিশ্চিত করতে বাজার স্থানান্তর
  বুধবার, ১৫ এপ্রিল ২০২০ | ৪:৩৬ অপরাহ্ণ
  হাজীগঞ্জ উপজেলার হাট-বাজারগুলোতে সমাগম না ঘটিয়ে এখন থেকে সামাজিক দূরত্ব বজায় রেখে বাজারের পাশে স্কুল কিংবা কলেজ মাঠে বাজার বসিয়ে নিত্য প্রয়োজনীয় পণ্য ক্রয় বিক্রয় করতে বিভিন্ন এলাকায় প্রস্তুতি সম্পন্ন করেছে হাজীগঞ্জ উপজেলা প্রশাসন। ইতিমধ্যে হাজীগঞ্জ সরকারি মডেল পাইলট হাই স্কুল এন্ড কলেজ মাঠে ব্যতিক্রমী আয়োজনে বাজার স্থানান্তর করা হয়েছে।
  এছাড়াও উপজেলায় সরকারিভাবে ইজারাকৃত বাজার গুলোতে দিনের নির্ধারিত সময়ের পরে আর বাজার বসতে পারবে না। হাজীগঞ্জের প্রত্যান্ত অঞ্চলের স্কুল কিংবা কলেজ মাঠে কাঁচা বাজার বসাতে বাধা নেই বলে প্রশাসনিক ভাবে নিশ্চিত হওয়া গেছে। তবে মরণঘাতি করোনাভাইরাসের বিশাক্ত ছোবল থেকে প্রত্যেকেই ঘরে থাকার পাশাপাশি সামাজিক দূরত্ব বজায় রাখতে প্রশাসন, পুলিশ ও সেনাবাহিনীর সদস্যরা অবিরাম কাজ করতে দেখা যাচ্ছে।
  ইতিমধ্যে চাঁদপুর জেলাকে সরকারিভাবে লকডাউন ঘোষণা করার পর মানুষের চলাফেরা আগের চেয়ে কম থাকলেও বিশেষ প্রয়োজনে কিছু মানুষ ঘর থেকে বের হতে বাধ্য হচ্ছেন। আবার অহেতুক কিছু মানুষ অপ্রয়োজনে ঘর থেকে বের হয়ে ঝটলা সৃষ্টি করতে দেখা যায়।
  হাজীগঞ্জ সরকারি মডেল পাইলট হাই স্কুল এন্ড কলেজ মাঠে বাজার বসানোর বিষয়ে উপজেলা নির্বাহী কর্মকর্তা বৈখাখী বড়ুয়া জানান, সামাজিক দূরত্ব বজায় রাখতেই এই বাজার মূল বাজার থেকে সরিয়ে স্কুল মাঠে বসানো হয়েছে। নিত্যপ্রয়োজনীয় পণ্য বিক্রেতারা ৭/৮ ফুট দূরত্বে থেকে তাদের দোকান বসিয়েছে। এতে করে ক্রেতা বিক্রেতা কারোই তেমন ঝুঁকি থাকছে না বলে মনে হচ্ছে।
  এছাড়াও নদীর দক্ষিন পাড় এলাকা গুলোর জন্য হাজীগঞ্জ ডিগ্রী কলেজ মাঠ ও রান্ধুনীমুড়া উচ্চ বিদ্যালয় মাঠ, ৩ও ৪ নং কালচোঁ ইউনিয়নের জনগনের জন্য রামপুর উচ্চ বিদ্যালয় মাঠে বাজার স্থানান্তর করা হয়েছে।
  এ বিষয়ে উপজেলা নির্বাহী অফিসার বৈশাখী বড়ুয়া জানান, জনস্বার্থে সামাজিক দূরত্ব নিশ্চিত করতেই স্কুল ও কলেজ মাঠে বাজার গুলো স্থানান্ত করা হয়েছে। পরবর্তীতে অন্যান্য এলাকার বাজার গুলোও পর্যায়ক্রমে স্থানান্তর করা হবে। এছাড়া ইউএনও তার ফেইসবুক আইডি থেকে হাজীগঞ্জ পৌরসভার মেয়র, হাজীগঞ্জ বাজার ব্যবসায়ী সমিতি, স্কুল কর্তৃপক্ষ এবং ক্রেতাসহ সকল জনগণের সহযোগিতা কামনা করেন।